ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପ୍ରଧାନମନ୍ତ୍ରୀ ସର୍ଦ୍ଦାରଧାମ ଭବନର ଲୋକାର୍ପଣ ଏବଂ ଦ୍ୱିତୀୟ ପର୍ଯ୍ୟାୟ ସର୍ଦ୍ଦାରଧାମ କନ୍ୟା ଛାତ୍ରାଳୟର ଭୁମି ପୂଜନ କରିଛନ୍ତି
ମହାନ ତାମିଲ କବିଙ୍କ ୧୦୦ ତମ ପୁଣ୍ୟତିଥି ଅବସରରେ ବିଏଚୟୁ, ବନାରସର କଳା ବିଭାଗରେ ତାମିଲ ଶିକ୍ଷା ଉପରେ ‘ସୁବ୍ରମଣ୍ୟ ଭାରତୀ ଚେୟାର' ପ୍ରଧାନମନ୍ତ୍ରୀ ଘୋଷଣା କରିଛନ୍ତି
ସର୍ଦ୍ଦାର ସାହେବଙ୍କ ଦ୍ୱାରା ପରିକଳ୍ପିତ ଏକ ଭାରତ ଶ୍ରେଷ୍ଠ ଭାରତ ଦର୍ଶନ ମହାକବି ଭାରତୀଙ୍କ ତାମିଲ ଲେଖାରେ ପୂର୍ଣ୍ଣ ଈଶ୍ୱରୀୟତା ସହିତ ପ୍ରଦର୍ଶିତ ହୋଇଛି
ଆଜି ବିଶ୍ୱ ହୃଦୟଙ୍ଗମ କରୁଛି ଯେ ୯/୧୧ ପରି ଦୁଃଖଦ ଘଟଣାର ସ୍ଥାୟୀ ସମାଧାନ କେବଳ ଏହି ମାନବିକ ମୂଲ୍ୟବୋଧ ମାଧ୍ୟମରେ ହୋଇପାରିବ : ପ୍ରଧାନମନ୍ତ୍ରୀ
ମହାମାରୀ ଭାରତୀୟ ଅର୍ଥନୀତିକୁ ପ୍ରଭାବିତ କଲା କିନ୍ତୁ ଆମର ପୁନରୁଦ୍ଧାର କ୍ଷତି ଅପେକ୍ଷା ଦ୍ରୁତ ଅଟେ: ପ୍ରଧାନମନ୍ତ୍ରୀ
ଯେତେବେଳେ ବଡ ଅର୍ଥନୀତି ଆତ୍ମରକ୍ଷା ସ୍ଥିତିରେ ଥିଲା, ଭାରତର ଅର୍ଥନୀତି ଆଗକୁ ବଢୁଥିଲା : ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସର୍ଦ୍ଦାରଧାମ ଭବନର ଲୋକାର୍ପଣ ଏବଂ ଦ୍ୱିତୀୟ ପର୍ଯ୍ୟାୟ ସର୍ଦ୍ଦାରଧାମ କନ୍ୟା ଛାତ୍ରାଳୟର ଭୂମିପୂଜନ ଭିଡିଓ କନଫରେନ୍ସିଂ ମାଧ୍ୟମରେ କରିଥିଲେ । ଏହି ଅବସରରେ ଗୁଜରାଟର ମୁଖ୍ୟମନ୍ତ୍ରୀ ଏବଂ ଉପ ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ଥିଲେ ।
ଗଣେଶ ଉତ୍ସବ ଅବସରରେ ସର୍ଦ୍ଦାରଧାମ ଭବନର କାର୍ଯ୍ୟ ଆରମ୍ଭ ହେଉ ଥିବାରୁ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଛନ୍ତି । ଗଣେଶ ଚତୁର୍ଥୀ, ଗଣେଶୋତ୍ସବ, ଋଷି ପଞ୍ଚମି ଏବଂ କ୍ଷମାବାଣୀ ଦିବସ ପାଇଁ ସେ ସମସ୍ତଙ୍କୁ ଶୁଭେଚ୍ଛା ଜଣାଇଛନ୍ତି । ମାନବ ସେବା ପାଇଁ ଉତ୍ସର୍ଗୀକୃତ ହୋଇଥିବାରୁ ସେ ସର୍ଦ୍ଦାର ଧାମ ଟ୍ରଷ୍ଟ ସହିତ ଜଡିତ ସମସ୍ତ ସଦସ୍ୟଙ୍କୁ ପ୍ରଶଂସା କରିଥିଲେ । ପଟିଦାର ସମାଜର ଯୁବକ ତଥା ଗରିବ ଏବଂ ବିଶେଷ କରି ମହିଳାଙ୍କ ସଶକ୍ତିକରଣ ଉପରେ ସେ ଗୁରୁତ୍ୱାରୋପ କରିଥିଲେ ।
ଏହି କାର୍ଯ୍ୟକ୍ରମକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଛନ୍ତି ଯେ ଆଜି ଉଦଘାଟିତ ହଷ୍ଟେଲ ସୁବିଧା ମଧ୍ୟ ବହୁ ସଂଖ୍ୟକ ଝିଅଙ୍କୁ ଆଗକୁ ଆସିବାରେ ସାହାଯ୍ୟ କରିବ । ସେ କହିଛନ୍ତି ଯେ କଳା ସୌଧର ସ୍ଥିତି, ବାଳିକା ହଷ୍ଟେଲ ଏବଂ ଆଧୁନିକ ପାଠାଗାର ଯୁବକମାନଙ୍କୁ ସଶକ୍ତ କରିବ । ଉଦ୍ୟୋଗ ବିକାଶ କେନ୍ଦ୍ର ଗୁଜୁରାଟର ଦୃଢ ବ୍ୟବସାୟିକ ପରିଚୟକୁ ସମୃଦ୍ଧ କରିବ ଏବଂ ସିଭିଲ ସର୍ଭିସ ସେଣ୍ଟର ନାଗରିକ, ପ୍ରତିରକ୍ଷା ଏବଂ ନ୍ୟାୟିକ ସେବା ବୃତ୍ତିରେ ଆଗ୍ରହୀ ଯୁବକମାନଙ୍କୁ ନୂତନ ଦିଗ ଦେବ । ସେ କହିଛନ୍ତି ଯେ ସର୍ଦ୍ଦାର ଧାମ କେବଳ ଦେଶର ଭବିଷ୍ୟତ ଗଠନ ପାଇଁ ଏକ ପ୍ରତିଷ୍ଠାନ ହେବ ନାହିଁ, ବରଂ ସର୍ଦ୍ଦାର ସାହେବଙ୍କ ଆଦର୍ଶରେ ବଞ୍ଚିବା ପାଇଁ ଭବିଷ୍ୟତ ପୀଢିକୁ ମଧ୍ୟ ପ୍ରେରଣା ଯୋଗାଇବ ।
ସେ ମନ୍ତବ୍ୟ ଦେଇଛନ୍ତି ଆଜି ସେପ୍ଟେମ୍ବର ୧୧ ତାରିଖ, ବିଶ୍ୱ ଇତିହାସରେ ଏକ ତାରିଖ, ଯାହା ମାନବିକତାକୁ ଆଘାତ ଦେଇଛି । କିନ୍ତୁ ଏହି ତାରିଖ ସମଗ୍ର ବିଶ୍ୱକୁ ବହୁତ କିଛି ଶିକ୍ଷା ଦେଲା! ଏକ ଶତାବ୍ଦୀ ପୂର୍ବରୁ, ସେପ୍ଟେମ୍ବର ୧୧, ୧୮୯୩ ରେ, ଯେତେବେଳେ ଚିକାଗୋରେ ବିଶ୍ୱ ଧର୍ମ ସଂସଦ ଅନୁଷ୍ଠିତ ହୋଇଥିଲା । ସେ ଆହୁରି ମଧ୍ୟ କହିଛନ୍ତି ଯେ ଏହି ଦିନ ସ୍ୱାମୀ ବିବେକାନନ୍ଦ ସେହି ବିଶ୍ୱ ଦରବାରରେ ଛିଡା ହୋଇ ଭାରତର ମାନବିକ ମୂଲ୍ୟବୋଧ ସହିତ ବିଶ୍ୱକୁ ପରିଚିତ କରାଇଥିଲେ । ଆଜି ବିଶ୍ୱ ହୃଦୟଙ୍ଗମ କରୁଛି ଯେ ୯/୧୧ ପରି ଦୁଃଖଦ ଘଟଣାର ସ୍ଥାୟୀ ସମାଧାନ କେବଳ ଏହି ମାନବିକ ମୂଲ୍ୟବୋଧ ମାଧ୍ୟମରେ ହୋଇପାରିବ ।
ପ୍ରଧାନମନ୍ତ୍ରୀ କହିଛନ୍ତି ଯେ ଆଜି ସେପ୍ଟେମ୍ବର ୧୧ ତାରିଖ ହେଉଛି ଆଉ ଏକ ବଡ଼ ଦିନ - ଭାରତର ମହାନ ପଣ୍ଡିତ, ଦାର୍ଶନିକ ତଥା ସ୍ୱାଧୀନତା ସଂଗ୍ରାମୀ ‘ସୁବ୍ରମଣ୍ୟ ଭାରତୀ'ଙ୍କର ୧୦୦ ତମ ଶ୍ରାଦ୍ଧ ବାର୍ଷିକୀ । ସର୍ଦ୍ଦାର ସାହେବଙ୍କ ଦ୍ୱାରା ପରିକଳ୍ପିତ ଏକ ଭାରତ ଶ୍ରେଷ୍ଠ ଭାରତ ଦର୍ଶନ ମହାକବି ଭାରତୀଙ୍କ ତାମିଲ ଲେଖାରେ ପୂର୍ଣ୍ଣ ପ୍ରତିଫଳିତ ହୋଇଛି । ସେ ଉଲ୍ଲେଖ କରିଛନ୍ତି ଯେ ସୁବ୍ରମଣ୍ୟମ ଭାରତୀ ସ୍ୱାମୀ ବିବେକାନନ୍ଦଙ୍କଠାରୁ ପ୍ରେରଣା ପାଇଥିଲେ ଏବଂ ଶ୍ରୀ ଅରବିନ୍ଦଙ୍କ ଦ୍ୱାରା ପ୍ରଭାବିତ ହୋଇଥିଲେ । ଭାରତୀ କାଶୀରେ ରହୁଥିବାବେଳେ ତାଙ୍କ ଚିନ୍ତାଧାରାକୁ ନୂତନ ଶକ୍ତି ପାଇଁ ଏକ ନୂତନ ଦିଗ ଦେଇଥିଲେ । ବନାରସ ହିନ୍ଦୁ ବିଶ୍ୱବିଦ୍ୟାଳୟରେ ‘ସୁବ୍ରମଣ୍ୟ ଭାରତୀ ଜୀ' ଙ୍କ ନାମରେ ଏକ ଚେୟାର ପ୍ରତିଷ୍ଠା କରିବାକୁ ପ୍ରଧାନମନ୍ତ୍ରୀ ଘୋଷଣା କରିଥିଲେ । ସେ କହିଛନ୍ତି ଯେ ବିଏଚୟୁ କଳା ବିଭାଗରେ ତାମିଲ ଶିକ୍ଷା ଉପରେ ‘ସୁବ୍ରମଣ୍ୟ ଭାରତୀ ଚେୟାର' ପ୍ରତିଷ୍ଠା କରାଯିବ । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ସୁବ୍ରମଣ୍ୟ୍ୟ ଭାରତୀ ସର୍ବଦା ମାନବଜାତିର ଏକତା ତଥା ଭାରତର ଏକତା ଉପରେ ବିଶେଷ ଗୁରୁତ୍ୱ ଦେଉଥିଲେ । ତାଙ୍କର ଆଦର୍ଶ ଭାରତର ଚିନ୍ତାଧାରା ଏବଂ ଦର୍ଶନର ଏକ ଅବିଚ୍ଛେଦ୍ୟ ଅଙ୍ଗ ।
ପ୍ରଧାନମନ୍ତ୍ରୀ କହିଛନ୍ତି ଗୁଜୁରାଟ ଅତୀତରୁ ଆଜି ପର୍ଯ୍ୟନ୍ତ ସାମୂହିକ ପ୍ରୟାସର ଏକ ଦେଶ । ସେ କହିଛନ୍ତି ଯେ ଗାନ୍ଧିଜୀ ଏଠାରୁ ଦାଣ୍ଡି ଯାତ୍ରା ଆରମ୍ଭ କରିଥିଲେ, ଯାହାକି ସ୍ୱାଧୀନତା ସଂଗ୍ରାମରେ ଦେଶର ସାମୂହିକ ପ୍ରୟାସର ପ୍ରତୀକ ଅଟେ । ସେହିଭଳି ସର୍ଦ୍ଦାର ପଟେଲଙ୍କ ନେତୃତ୍ୱରେ ଖେଡା ଆନ୍ଦୋଳନରେ କୃଷକ, ଯୁବକ ଏବଂ ଗରିବଙ୍କ ଏକତା ବ୍ରିଟିଶ ସରକାରଙ୍କୁ ଆତ୍ମସମର୍ପଣ କରିବାକୁ ବାଧ୍ୟ କରିଥିଲା । ସେହି ପ୍ରେରଣା ସଂକ୍ରାନ୍ତରେ ସେ କହିଥିଲେ ଯେ ସେହି ଶକ୍ତି ଗୁଜୁରାଟର ମାଟିରେ ସର୍ଦ୍ଦାର ସାହେବଙ୍କ ଆକାଶ ଛୁଆଁ ପ୍ରତିମୂର୍ତ୍ତି ‘ଷ୍ଟାଚ୍ୟୁ ଅଫ୍ ୟୁନିଟି\' ଆକାରରେ ଆମ ସାମ୍ନାରେ ଠିଆ ହୋଇଛି ।
ପ୍ରଧାନମନ୍ତ୍ରୀ କହିଛନ୍ତି ଯେ ସମାଜର ସେହି ବର୍ଗ ଗୁଡିକୁ ଆଗକୁ ଆଣିବା ପାଇଁ ନିରନ୍ତର ପ୍ରୟାସ କରାଯାଉଛି ଯେଉଁମାନେ ପଛରେ ରହିଯାଇଛନ୍ତି । ସେ କହିଛନ୍ତି ଯେ ଆଜି ଗୋଟିଏ ପଟେ ଦଳିତଙ୍କ ଅଧିକାର ତଥା ସାମାଜିକ ପଛୁଆବର୍ଗଙ୍କ ପାଇଁ କାର୍ଯ୍ୟ କରାଯାଉଛି, ଅନ୍ୟ ପଟେ ଯେଉଁମାନେ ଆର୍ଥିକ ଦୃଷ୍ଟିରୁ ପଛୁଆ ଅଛନ୍ତି ସେମାନଙ୍କୁ ୧୦% ସଂରକ୍ଷଣ ପ୍ରଦାନ କରାଯାଇଛି । ଏହି ପ୍ରୟାସ ସମାଜରେ ଏକ ନୂତନ ଆତ୍ମବିଶ୍ୱାସ ସୃଷ୍ଟି କରୁଛି ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ମନ୍ତବ୍ୟ ଦେଇଛନ୍ତି ଯେ ଆମର ଜାତୀୟ ଶିକ୍ଷା ନୀତି ଛାତ୍ରମାନଙ୍କୁ ଭବିଷ୍ୟତରେ ବଜାରର ଚାହିଦା ଅନୁଯାୟୀ ପ୍ରସ୍ତୁତ କରିବ । ସେ କହିଛନ୍ତି ‘ସ୍କିଲ ଇଣ୍ଡିଆ ମିଶନ' ମଧ୍ୟ ଦେଶ ପାଇଁ ଏକ ବଡ଼ ପ୍ରାଥମିକତା । ଏହି ମିଶନ୍ ଅଧୀନରେ ଲକ୍ଷ ଲକ୍ଷ ଯୁବକ ବିଭିନ୍ନ କୌଶଳ ଶିଖିବାର ସୁଯୋଗ ପାଇଛନ୍ତି ଏବଂ ଆତ୍ମନିର୍ଭରଶୀଳ ହେବାକୁ ଯାଉଛନ୍ତି । ଜାତୀୟ ଶିକ୍ଷାନବୀଶ ପ୍ରୋତ୍ସାହନ ଯୋଜନା ଅଧୀନରେ ଛାତ୍ରମାନେ ଦକ୍ଷତା ବିକାଶ ଅଧୀନରେ ସେମାନଙ୍କର ଦକ୍ଷତାକୁ ସମ୍ମାନ ଦେବା ସହିତ ଆୟ ବୃଦ୍ଧି କରିବାର ସୁଯୋଗ ପାଇଛନ୍ତି । ସେ ଆହୁରି ମଧ୍ୟ କହିଛନ୍ତି ଯେ ଅନେକ ବର୍ଷର ନିରନ୍ତର ପ୍ରୟାସର ପରିଣାମ ସ୍ୱରୂପ ଆଜି ଗୁଜୁରାଟରେ ଯେଉଁଠାରେ ଗୋଟିଏ ପଟେ ସ୍କୁଲ ଡ୍ରପଆଉଟ୍ ହାର ଏକ ପ୍ରତିଶତରୁ କମ୍ ହୋଇଛି ଏବଂ ସେହି ସମୟରେ ଅନ୍ୟ ପଟେ ଲକ୍ଷ ଲକ୍ଷ ଯୁବକଙ୍କୁ ବିଭିନ୍ନ ଯୋଜନା ମାଧ୍ୟମରେ ଏକ ନୂତନ ଭବିଷ୍ୟତ ଯୋଗାଇ ଦିଆଯାଇଛି । ସେ କହିଛନ୍ତି ଯେ ଆଜି ଗୁଜୁରାଟର ଯୁବକମାନଙ୍କ ପ୍ରତିଭା ଷ୍ଟାର୍ଟଅପ୍ ଇଣ୍ଡିଆ ଭଳି ଏକ ଅଭିଯାନ ମାଧ୍ୟମରେ ନୂତନ ସୁଯୋଗ ପାଇବାରେ ଲାଗିଛି ।
ପ୍ରଧାନମନ୍ତ୍ରୀ ପଟିଦାର ସମାଜକୁ ପ୍ରଶଂସା କରି କହିଛନ୍ତି ଯେ ସେମାନେ ଯେଉଁଆଡେ ଯାଆନ୍ତି ବ୍ୟବସାୟକୁ ଏକ ନୂତନ ପରିଚୟ ଦିଅନ୍ତି । ସେ କହିଛନ୍ତି, ତୁମର ଏହି ଦକ୍ଷତା ବର୍ତ୍ତମାନ କେବଳ ଗୁଜରାଟ ଏବଂ ଦେଶରେ ନୁହେଁ, ସମଗ୍ର ବିଶ୍ୱରେ ସ୍ୱୀକୃତିପ୍ରାପ୍ତ ହୋଇଛି । ସେ ଆହୁରି ମଧ୍ୟ କହିଛନ୍ତି ଯେ ପଟିଦାର ସମାଜର ଆଉ ଏକ ମହତ୍ୱପୂର୍ଣ୍ଣ ବୈଶିଷ୍ଟ୍ୟ ଅଛି, ସେମାନେ ଯେଉଁଠାରେ ଥାଆନ୍ତୁ, ଭାରତ ପ୍ରତି ସେମାନଙ୍କ ଆଗ୍ରହ ସର୍ବାଧିକ ।
ପ୍ରଧାନମନ୍ତ୍ରୀ କହିଛନ୍ତି ଯେ ମହାମାରୀ ଭାରତକୁ ପ୍ରଭାବିତ କରିଛି କିନ୍ତୁ କ୍ଷତି ଅପେକ୍ଷା ଆମର ପୁନରୁଦ୍ଧାରର ଗତି ଦ୍ରୁତ ଅଟେ । ବଡ ଅର୍ଥନୀତି ଆତ୍ମରକ୍ଷା ସ୍ଥିତିରେ ଥିବାବେଳେ ଭାରତର ଅର୍ଥନୀତି ଆଗୁଆ ସ୍ଥିତିରେ ଥିଲା । ଯେତେବେଳେ ବିଶ୍ୱ ଯୋଗାଣ ଶୃଙ୍ଖଳା ବ୍ୟାହତ ହେଉଥିଲା, ସେତେବେଳେ ଆମେ ଭାରତ ସପକ୍ଷରେ ଏକ ଲହର ଆଣିବା ପାଇଁ ପିଏଲ୍ଆଇ ଯୋଜନା ଆରମ୍ଭ କରୁଥିଲୁ ବୋଲି ପ୍ରଧାନମନ୍ତ୍ରୀ କହିଛନ୍ତି । ସେ କହିଛନ୍ତି ଯେ ନିକଟରେ ବୟନଶିଳ୍ପ କ୍ଷେତ୍ରରେ ଆରମ୍ଭ ହୋଇଥିବା ପିଏଲ୍ଆଇ ସୁରଟ ଭଳି ସହର ପାଇଁ ବହୁତ ଲାଭଦାୟକ ହେବ ।
HS
(